Damvlakke in Wes-Kaap styg al meer‘n Argieffoto van die Theewaterskloofdam. (Foto: Henk Kruger/ANA) Damvlakke in die Wes-Kaap het die afgelope paar weke bestendig gestyg, het die departement van water en sanitasie Maandag gesê. “Hoewel die reën laat was, was daar deurlopende invloei in damme op die verre westelike en noordwestelike grense van die provinsie. Die meeste staatsdamme in die Wes-Kaap is tans gemiddeld 64,55% vol, ŉ styging van 12% van verlede jaar,” het die departement se woordvoerder, Sputnik Ratau, gesê. Die Wes-Kaapse watertoevoerstelsel, wat bestaan uit die ses grootste damme, het ŉ beduidende verbetering getoon. Dit is 80% vol, in vergelyking met verlede jaar dié tyd se 58,44%. Ratau het gesê die departement is steeds bekommerd oor die stadige herstel van damvlakke in die Breede-Gouritz-waterbestuursgebied. “Oor die afgelope vier jaar was daar bitter min of geen reën in die Klein‑Karoo, Groot‑Karoo, sentrale Breederivier en Suid-Kaap nie. Beduidende reën het laas in 2011 geval,” het hy gesê. Volgens die departement het die afgelope agt jaar se laer as gemiddelde reënval nie net bygedra tot die lae damvlakke nie, dit het ook ŉ groot uitwerking gehad op die daling in grondwatervlakke en hervulling in die Groot- en Klein‑Karoo.